Okresná prokuratúra Bratislava IV 
Saratovská 1/A, 844 61 Bratislava 4 	

Sp. zn. : 2 Pv 229/13/1104	Bratislava IV, 29.5.2013
EEČ : 2-11-68-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Bratislava IV
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
napriek zákonnej vyživovacej povinnsoti prispievať na výživu svojej dcéry XXXXX, XXXXX, vyplývajúcej mu z § 62 zákona o rodine, deklarovanej mu i rozsudkom Okresného súdu XXXXX XXXXX, ktorým bol zaviazaný prispievať na výživu dcéry XXXXX sumou 125,-- € mesačne vždy do 15. dňa v mesiaci vopred k rukám matky, si túto povinnosť neplnil od decembra 2012 do apríla 2013 s výnimkou mesiaca marec 2013, kedy uhradil sumu 125,-- €, v dôsledku čoho mu vznikol dlh na výživnom vo výške 500,-- €, pričom v tomto období síce bol evidovaný ako nezamestnaný a od januára 2013 poberal dávky v hmotnej núdzi, do novembra 2012 však podľa vlastného tvrdenia pracoval v zahraničí a spríjmom umožňujúcim mu vytvoriť si úspory a z týchto výživné platiť aj počas obodbia, kedy prácu nemal, 

lebo zanikla trestnosť činu

Odôvodnenie:
	Poverený príslušník Obvodného oddelenia PZ XXXXX pod sp. zn. XXXXX trestne stíhal ako obvineného XXXXX pre prečin zanedbania povinnej výživ podľa § 207 ods. 1 Trestného zákona. Dňa 23.05.2013 predložil na Okresnú prokuratúru XXXXX IV vyšetrovací spis s návrhom na zastavenie trestného stíhania z dôvodu účinnej ľútosti. Preskúmaním predloženého spisu som zistila, že tento návrh je dôvodný, pričom vykonané dôkazy prekázali nasledovné skutočnosti. 
	Obvinený XXXXX, ktorému bolo uznesenie o vznesení obvinenia doručené dňa 24.04.2013, vypovedal ku skutku dňa 14.05.2013. Vo svojej výpovedi uviedol, že si je vedomý svojej vyživovacej povinnosti na dcéru XXXXX, nar. XXXXX. Do novembra 2012 na jej výživu riadne prispieval sumou 125,-- €, avšak v následne stratil zamestnanie a opätovne sa zamestnal až od apríla 2013. Po nstrate zamestnania sa zaevidoval na úrade práce a požiadal o dávky v hmotnej núdzi, ktoré mu aj boli priznané a vyplatené od januára 2013. Z týchto dávok aj v marci 2013 uhradil výživné v sume 125,-- €, pričom do apríla 2013 mal dlh v sume 500,-- €. Tento dlh uhradil na konci mesiaca apríl, pričom peniaze si požičal, pretože zatiaľ mu neprišla výplata z nového zamestnania. Do 15.05.2013 uhradí aj výživné za máj 2013. V ďalšej časti výpovede sa vyjadril k tomu, že s dcérou má dobrý vzťah, stretáva sa s ňou, aj keď od decembra 2012 menej z dôvodu jeho finančnej tiesne. Od apríla 2013 pracuje ako kuriér, pričom by mal mať príjem 420,-- €. Predtým pracoval v Nemecku a jeho príjem bol od 1.200,-- do 2.000,-- €. Na záver uviedol, že plateniu výživného na dcéru sa nechce vyhýbať, nezaplatil z dôvodu, že prišiel o prácu. 
	Poškodená XXXXX, matka oprávneného dieťaťa, vypovedala, že s XXXXX majú spoločnú dcéru XXXXX pričom obvinený má na jej výživu prispievať sumou 125,-- € mesačne, a to v zmysle súdneho rozhodnutia o určení výšky výživného. Od decembra 2012 obvinený prestal na výživu dcéry prispievať. Uhradil až v marci 2013 sumu 125,-- € a následne v apríli 2013 sumu 500,-- €. Za máj 2013 uhradil taktiež výživné v sume 125,-- €. Obvinený teda splatil dlh, ktorý mal od decembra 2012. Poškodená ďalej uviedla, že v tomto období dcéra núdzou netrpela, zabezpečila všetky je potreby a neplnenie vyživovacej povinnosti na dcére nezanechalo žiadne trvalo nepraiznivé následky. Okrem toho sa poškodená vyjadrila k celkovým nákladom na výživu a starostlivosť o dcéru, ktorá v súčasnosti navštevuje 3. ročník základnej školy. Obvinený sa s dcérou stretáva raz za 3-4 mesiace, nekupuje je žiadne darčeky, matka obvineného však vnučke kúpi občas oblečenie, pričom táto sa o vnučku zaujíma viac ako jej vlastný otec. 
	Z listinných dôkazov poverený príslušník PZ do spisu zadovážil rozsudok Okresného súdu XXXXX XXXXX, rodný list oprávneného dieťaťa, potvrdenie o návšteve školy, správy a posudky na obvineného, poškodenú, lustrácie obvineného. Obvinený doručil do spisu kópie poštových poukážok preukazujúcich  úhradu výživného  26.03.2013 v sume 125,-- €, 27.04.2013 v sume 500,-- € a 15.05.2013 v sume 125,-- €. 
	Zo správ na obvineného vyplýva, že obvinený XXXXX je od 03.12.2012 v evidencii nezamestnaných a od januára 2013 poberal dávku v hmotnej núdzi vo výške 62,50 €. Z výpovede obvineného však vyplýva, že do novembra 2012 pracoval v zahraničí a jeho príjem bol od 1.200,-- do 2.000,-- €. Z tohto príjmu si teda mohol vytvoriť úspory, z ktorých by bol schopný na výživu dcéry prispievať aj po strate zamestnania. Preto hodnotím jeho neplnenie si vyživovacej povinnosti ako zavinené. Tým, že obvinený XXXXX v apríli 2013 uhradil dlh na výživnom vo výške 500,-- €, uhradil aj riadne mesačné výživné za máj 2013, pričom neplatenie výživného na dieťati nezanechalo žiadne trvalo nepriaznivé následky, zanikla trestnomsť činu v zmylse ustanovenia § 86 písm. a/ Trestného zákona. 
	Podľa § 207 ods. 1 Trestného zákona kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného, potrestá sa odňatím slobody až na dva roky. 
	Podľa § 86 písm. a/ Trestného zákona trestnosť trestného činu zaniká aj vtedy, ak ide o trestný čin zabedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 
	Poidľa § 215 ods. 1 písm. h/ Trestného poriadku prokurátor zastaví trestné stíhanie, ak zanikla trestnosť činu. 
	S poukazom na uvedené skutočnosti som trestné stíhnaie obvineného XXXXX zastavila. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Monika Zámečníková
prokurátorka